PATVIRTINTA

VšĮ Rokiškio psichiatrijos ligoninės direktoriaus 2019-08-27 įsakymu Nr. 60

VIEŠOSIOS ĮSTAIGOS ROKIŠKIO PSICHIATRIJOS LIGONINĖS VIDAUS TVARKOS TAISYKLĖS Nr. 56

# I. BENDROJI DALIS

1. VŠĮ Rokiškio psichiatrijos ligoninės (toliau – ligoninė) vidaus tvarkos taisyklės (toliau taisyklės) sudarytos vadovaujantis Lietuvos Respublikos įstatymais ir poįstatyminiais aktais, ligoninės direktoriaus įsakymais. Taisyklės reglamentuoja ligoninės personalo, pacientų teises ir pareigas bei elgesio normas.

2. Taisyklės, jų pakeitimai ir papildymai įsigalioja jas patvirtinus direktoriui. Visas ligoninės personalas ir pacientai privalo laikytis šių taisyklių. Klausimus, susijusius su taisyklių pažeidimu, sprendžia ligoninės administracija.

3. Taisyklėse vartojamos sąvokos:

3.1. **Apsauga –** tai visuma organizacinių ir inžinierinių technikos priemonių bei apsaugos personalo veiksmų, skirtų ligoninėje gydomų pacientų drausmei bei turto apsaugai užtikrinti.

3.2. **Asmens psichikos sveikatos priežiūros paslaugos**– asmens sveikatos priežiūros specialisto teikiamos paslaugos, kuriomis siekiama padėti psichikos ir elgesio sutrikimų turinčiam pacientui atgauti ir (ar) sustiprinti psichikos sveikatą, prisitaikyti prie visuomenės gyvenimo ir į jį grįžti.

 3.3. **Ergoterapeutas** – asmuo, įgijęs ergoterapeuto kvalifikaciją.

 3.4. **Gydytojas psichiatras –** medicinos gydytojas, įgijęs gydytojo psichiatro profesinę kvalifikaciją.

3.5. **Hospitalizavimas** – paciento paguldymas tirti ir (ar) gydyti į ligoninę, teikiančią stacionarines asmens psichikos sveikatos priežiūros paslaugas.

3.6. **Kineziterapeutas –** asmuo, įgijęs kineziterapeutą kvalifikaciją.

3.7. **Psichikos ir elgesio sutrikimas**–biologinių, psichologinių, socialinių veiksnių ar psichoaktyviųjų medžiagų vartojimo sukeltas asmens mąstymo, elgsenos ir (ar) jausmų sutrikimas, nurodytas galiojančioje ligų ir sveikatos sutrikimų klasifikacijoje.

3.8. **Psichikos ir elgesio sutrikimų turintis pacientas (toliau – pacientas)** – psichikos ligonis ar kitas asmuo, kuris naudojasi psichikos sveikatos priežiūra.

3.9. **Paciento atstovas** (atstovas) – atstovas pagal įstatymą, vadovaujantis Civilinio kodekso 6.744 straipsniu, ar atstovas pagal pavedimą. Atstovą pagal pavedimą pasirenka pacientas. Atstovo pagal pavedimą įgaliojimai turi būti įforminti Civilinio kodekso nustatyta tvarka.

 3.10. **Psichoterapeutas**– asmuo, pagal Lietuvos Respublikos teisės aktus turintis teisę praktikuoti psichoterapijoje.

3.11. **Psichologas**– asmuo, pagal Lietuvos Respublikos teisės aktus turintis teisę teikti psichologijos pagalbą psichikos ligoniams.

3.12. **Psichikos sveikatos slaugytojas** – bendrosios praktikos slaugytojas, įgijęs psichikos sveikatos slaugos specializaciją.

3.13. **Psichosocialinė reabilitacija –** procesas, kuris suteikia asmenims, turintiems psichikos bei elgesio sutrikimų, galimybę pasiekti optimalų savarankiško funkcionavimo bendruomenėje lygį.

 3.14. **Psichikos sveikata**– gera asmens savijauta, kai jis gali realizuoti savo gebėjimus, įveikti įprastus gyvenimo sunkumus, dirbti ir dalyvauti visuomenės gyvenime.

 3.15. **Specialiosios psichiatrijos paslaugos**– specializuotos ambulatorinės ir (ar) stacionarinės asmens psichikos sveikatos priežiūros paslaugos, kurios teikiamos pagal teismo nutartį pacientams, kuriems po nusikalstamos veikos padarymo ar bausmės paskyrimo sutriko psichika, ir pacientams, teismo pripažintiems nepakaltinamais ar ribotai pakaltinamais, kuriems teismas skyrė priverčiamąsias medicinos priemones.

3.16. **Priežiūra** – tai visuma organizacinių ir techninių priemonių bei apsaugos personalo veiksmų, skirtų ligoninėje gydomų pacientų nuolatinei elgesio kontrolei užtikrinti.

3.17. **Socialinis darbuotojas** – specialistas, pagal Lietuvos Respublikos teisės aktus turintis teisę teikti socialines paslaugas. Padedantis asmeniui spręsti savo socialines problemas pagal jų galimybes ir jiems dalyvaujant, nežeidžiant žmogiškojo orumo ir didinant jų atsakomybę, pagrįstą asmens, šeimos ir visuomenės bendradarbiavimu.

# II. PACIENTŲ HOSPITALIZAVIMO TVARKA

 4. Į priėmimo ir bendrosios psichiatrijos skyrių pacientai hospitalizuojami tokia tvarka:

 4.1. Dėl asmens pirminio apžiūrėjimo į ligoninę gali kreiptis pacientas, jo atstovas, artimieji, policija, gydytojas. Dėl hospitalizavimo į priėmimo ir bendrosios psichiatrijos skyrių galima kreiptis bet kuriuo paros metu.

 5. Hospitalizuojamas pacientas privalo turėti:

5.1. Siuntimą stacionariniam gydymui su siunčiančios priežiūros įstaigos antspaudu bei gydytojo parašu ir asmeniniu antspaudu (budinčiam gydytojui nustačius būtinosios pagalbos indikacijas, pacientas gali būti hospitalizuotas ir be siuntimo);

5.2. Asmens dokumentą (pasą ar kitą asmenį identifikuojantį dokumentą).

6. Pacientas gali būti hospitalizuojamas tik tuo atveju, jei:

6.1. Bent vienas psichiatras, apžiūrėjęs pacientą, rekomenduoja jį gydyti ligoninės stacionare.

6.2. Pacientas raštu buvo informuotas apie jo teises ligoninėje, hospitalizavimo priežastis ir tikslus, apie teisę palikti ligoninę ir šios teisės apribojimus nurodytus 7 punkte.

6.3.Tais atvejais, kai reikia nedelsiant atlikti veiksmus, būtinus paciento gyvybei išsaugoti, būtinoji medicinos pagalba, ne ilgiau kaip 3 darbo dienas, gali būti teikiama ir be paciento sutikimo.

7. Asmuo, sergąs sunkia psichikos liga ir atsisakęs hospitalizavimo, gali būti hospitalizuojamas prievarta tik jeigu yra reali grėsmė, kad jis savo veiksmais gali padaryti esminę žalą:

7.1. Savo sveikatai, gyvybei.

7.2. Aplinkinių sveikatai, gyvybei.

7.3. Turtui.

 8. Priverstinai hospitalizuojamas ir priverstinai gydomas pacientas įstatymų nustatyta tvarka turi būti informuotas apie savo teises ligoninėje.

 9. Priverstinio hospitalizavimo tvarką reglamentuoja LR Psichikos sveikatos priežiūros įstatymas.

10. Pacientai į specialaus stebėjimo sveikatos priežiūros skyrius hospitalizuojami visą parą tokia tvarka:

10.1. Dėl psichikos ligonių, padariusių visuomenei pavojingą veiką ir pripažintų nepakaltinamais priverstinio hospitalizavimo, perkėlimo ar išrašymo sprendžia teismas. Pacientai hospitalizuojami pateikus įsiteisėjusią teismo nutartį ir asmens tapatybę patvirtinantį dokumentą. Praėjus 6 mėnesiams, o jeigu reikia ir anksčiau, teismas pagal psichiatrijos ligoninės išvadą psichiatrijos ligoninės teikimu privalo apsvarstyti priverstinio hospitalizavimo bei priverstinio gydymo klausimą ir hospitalizavimą bei šį gydymą pratęsti, bet kiekvieną kartą ne daugiau kaip 6 mėnesiams, nutraukti arba pakeisti stebėjimo sąlygas.

11. Specialaus stebėjimo sveikatos priežiūros skyrius saugo licencijuota apsaugos ir priežiūros tarnyba, kuri savo veikloje vadovaujasi LR įstatymais, kitais teisės aktais, apsaugos ir priežiūros tarnybos veiklos reglamentu.

12. Apsaugos ir priežiūros tarnybos darbuotojų reikalavimai, vykdant jų funkcijas, visiems ligoninės darbuotojams yra privalomi.

# III. IŠ PSDF BIUDŽETO LĖŠŲ APMOKAMŲ IR NEAPMOKAMŲ PASLAUGŲ TEIKIMO TVARKA

13. Iš PSDF biudžeto lėšų apmokamų asmens sveikatos paslaugų teikimą bei išlaidų kompensavimą už suteiktas paslaugas reglamentuoja LR sveikatos draudimo, Sveikatos priežiūros įstaigų įstatymas, LR Vyriausybės nutarimai, sveikatos apsaugos ministro įsakymai. Iš PSDF biudžeto lėšų neapmokamų paslaugų nomenklatūrą ir asortimentą bei jų teikimo tvarką nustato galiojantys teisės aktai. Visa būtinoji pagalba pacientams teikiama nemokamai.

14. RPL teikiamų paslaugų sąrašas nurodytas 1 priede.

# IV. PACIENTŲ TEISĖS IR PAREIGOS

15. Pacientų teisės negali būti varžomos dėl lyties, amžiaus, rasės, tautybės, kalbos, kilmės, socialinės padėties, tikėjimo, įsitikinimų bei pažiūrų.

16. Hospitalizuoti pacientai turi teisę :

 16.1. Bendrauti su kitais asmenimis (tarp jų ir su kitais pacientais).

16.2. Susitikti su lankytojais, savo atstovu pagal įstatymą arba pagal pavedimą (toliau – atstovas)ir asmeniu, kuris teikia jam pagalbą pagal pagalbos priimti sprendimus sutartį (toliau – pagalbą priimant sprendimus teikiantis asmuo), be pašalinių asmenų;

16.3.Siųsti bei gauti privačius bei viešus pareiškimus, skundus, prašymus, laiškus, kurie neturi būti kitų asmenų skaitomi ar cenzūruojami.

16.4.Pirkti ir gauti reikalingiausius daiktus, kuriais jie naudosis hospitalizavimo metu.

16.5. Turėti galimybę pabūti vienam, pasivaikščioti ligoninės teritorijoje.

16.6. Atlikti religines apeigas.

16.7. Skaityti, sportuoti ir kitaip praleisti laisvalaikį.

16.8. Gauti audiovizualinę informaciją.

16.9. Mokytis ir plėsti savo žinias, naudotis bibliotekos paslaugomis.

 16.10. Užsiimti veikla, kuri atitiktų jų socialinę padėtį ir kultūros lygį, padėtų reabilitacijai ir jų grįžimui į visuomenę.

16.11.Teisę į informaciją, privataus gyvenimo neliečiamumą ir konfidencialumą.

17. 16 punkto 1 ir 2 dalyse nurodytų pacientų teisių įgyvendinimo tvarka nustatoma skyrių vidaus tvarkos taisyklėse.

18. Paciento teisės, nurodytos 16 punkto 1 ir 2 dalyje psichiatro sprendimu gali būti apribotos, jei kyla reali grėsmė paciento ar aplinkinių sveikatai, gyvybei ir (ar) turtui. Apribojimai turi būti įrašomi į ligos istoriją. Pacientų teisės gali būti ribojamos įstatymų nustatyta tvarka.

19. Nepatenkintas sveikatos priežiūra pacientas turi teisę kreiptis į ligoninės administraciją.

20. Pacientų pareigos:

20.1. Atvykęs į ligoninę pateikti asmens tapatybę patvirtinantį dokumentą, (privalomojo sveikatos draudimo pažymėjimą, neįgaliojo pažymėjimą, jeigu pacientas neveiksnus, duomenis apie veiksnumo apribojimus ir k.t.).

20.2. Pasirašytinai susipažinti su jam pateiktomis ligoninės ir skyriaus vidaus tvarkos taisyklėmis, kitais sveikatos priežiūros ligoninės nustatytais dokumentais ir vykdyti juose nurodytas pareigas.

20.3. Rūpintis savo sveikata, sąžiningai naudotis savo teisėmis, jomis nepiktnaudžiauti, bendradarbiauti su sveikatos priežiūros ligoninės specialistais ir darbuotojais.

20.4.Pacientas turi suteikti sveikatos priežiūros specialistams informacijos apie savo sveikatą, persirgtas ligas, atliktas operacijas, vartotus ir vartojamus vaistus, alergines reakcijas, genetinį paveldimumą, darbingumo lygį, socialinę situaciją ir kitus pacientui žinomus duomenis, reikalingus tinkamai suteikti sveikatos priežiūros paslaugas.

20.5.Pacientas privalo pagarbiai ir deramai elgtis su visais ligoninės darbuotojais ir kitais pacientais.

20.6. Rūpestingai elgtis su ligoninės įrengimais, inventoriumi.

20.7. Laikytis gydytojo paskirtos dienotvarkės.

20.8. Laikytis asmens higienos reikalavimų.

 20.9. Reguliariai vartoti paskirtus medikamentus, vykdyti personalo nurodymus.

20.10. Laikytis skyriaus vidaus tvarkos taisyklių.

21. Pacientui draudžiama:

21.1. Vartoti alkoholį, narkotikus, gydytojo nepaskirtus vaistus.

21.2. Laikyti skyriuose aštrius metalinius, stiklinius ar kitus dūžtančius daiktus.

21.3. Be leidimo naudotis elektriniais prietaisais.

21.4. Triukšmauti poilsio metu.

 22. Pacientui netinkamai elgiantis, medicinos personalas turi teisę koreguoti jo elgesį.

23. Pacientų, kuriems teismo nutartimi taikomos priverčiamosios medicinos priemonės, teisės gali būti apribotos įstatymų nustatyta tvarka. Šių skyrių pacientams yra nustatytas draudžiamų turėti daiktų sąrašas 2 priedas.

24. Ligoninėje yra vykdomas vaizdo stebėjimas. Vaizdas stebimas ligoninės teritorijoje: (įėjimas į ligoninės teritoriją pro apsaugos postą ir priverstinai gydomų pacientų pasivaikščiojimo kiemeliai ), sveikatingumo centro koridoriuose, pacientų laukiamajame, fizinio aktyvumo kabinete, ryšių su visuomene palaikymo kabinete, sveikos gyvensenos ugdymo kabinete; užimtumo bei socialinės reabilitacijos centro ir profesinės reabilitacijos tarnybos patalpose: koridoriuose, užimtumo kabinetuose, relaksacijos (šviesos terapija, garso terapija ir t.t.) kabinetuose, kur lankosi priverstinai gydomi pacientai, sporto salėje; ligoninės skyrių, kur priverstinai gydomi pacientai, koridoriuose.

25. Hospitalizuojamas pacientas ir (arba) jo atstovas turi būti pasirašytinai supažindinami su tuo, kad ligoninės patalpose ir teritorijoje yra vykdomas vaizdo stebėjimas ir jo įrašymas. Visose patalpose, kuriose vyksta vaizdo stebėjimas ir jo įrašymas, ir teritorijoje yra apie tai informuojantys užrašai.

# V. PACIENTŲ LANKYMO, IŠRAŠYMO AR PERKĖLIMO TVARKA

 26. Apie išrašymą ar perkėlimą į kitą gydymo įstaigą, skyrių, sprendžia skyriaus vedėjas, gydantis gydytojas, atsižvelgdamas į paciento sveikatos būklę. Pacientas išrašomas, kai:

26.1. nustačius klinikinę diagnozę, konstatuojama, kad toliau jį tirti ir gydyti stacionare netikslinga;

26.2. pagerėja jo sveikatos būklė ir toliau gydymas gali būti tęsiamas ambulatoriškai;

26.3. pats atsisako stacionarinio gydymo, nėra gydomas priverstinai, o jo psichikos būklė yra tokia, kad nekelia grėsmės paciento ir aplinkinių sveikatai bei gyvybei;

26.4. yra įsigaliojusi teismo nutartis dėl stacionarinių priverčiamųjų medicinos priemonių panaikinimo.

 27. Pacientus lankyti leidžiama kiekvieną dieną nuo 9 iki 19 val.

# VI. GINČŲ IR KONFLIKTŲ SPRENDIMO TVARKA

28. Ginčus ir konfliktus skyriuje tarp paciento ir ligoninės personalo sprendžia skyriaus vedėjas, slaugos administratorė ir apie įvykį informuoja ligoninės administraciją.

29. Nepatenkintas teikiamomis sveikatos priežiūros paslaugomis pacientas turi teisę kreiptis į ligoninės administracijos darbuotoją, atsakingą už sveikatos priežiūrą ligoninėje. Pacientas skunde privalo pateikti asmens tapatybę patvirtinantį dokumentą. Kai toks skundas siunčiamas paštu ar per pasiuntinį, prie jo turi būti pridėta notaro ar pacientui atstovaujančio advokato patvirtinta pareiškėjo asmens tapatybę patvirtinančio dokumento kopija. Administracijos darbuotojas per 20 darbo dienų privalo atsakyti į paciento kreipimąsi.

30. Pacientas ar jo atstovas turi teisę įstatymų nustatyta tvarka apskųsti ligoninės veiklą kitoms kontroliuojančioms institucijoms, teismui.

# VII. INFORMACIJOS PACIENTUI (JO ATSTOVUI) TEIKIMO TVARKA

31. Informacija apie paciento sveikatos būklę yra konfidenciali.

32. Pacientas turi teisę susipažinti su ligos istorija ir gauti informaciją apie save, kurią turi ligoninės administracija (išskyrus atvejus, kai tai gali iš esmės pakenkti jo sveikatai). Apie tokius apribojimus ar paciento norą susipažinti sprendžia gydantis gydytojas ir tai pažymi ligos istorijoje.

33. Paciento atstovai turi teisę gauti informaciją apie sveikatos būklę, jam taikomus profilaktikos, diagnostikos, gydymo metodus, susipažinti su kita medicinos dokumentacija tiesiogiai susijusia su atstovaujamo asmens interesais.

34. Informaciją apie paciento būklę teikia jį gydantis gydytojas paaiškindamas specialius medicinos terminus, ligą, jos gydymo eigą, metodus ir kitas aplinkybes.

35. Pacientas turi būti informuotas apie psichikos sveikatos paslaugas teikiančio pavardę, pareigas, kvalifikaciją, ligoninės vidaus tvarkos taisykles. Teismo nutartimi gydomiems pacientams informacijos, liečiančios trečiuosius asmenis, teikimas gali būti apribotas gydančiojo gydytojo sprendimu.

VIII. LIGOS ISTORIJŲ BEI KITŲ DOKUMENTŲ NUORAŠŲ DARYMO TVARKA

36. Pacientui (jo atstovui) pageidaujant, padaromos ligos istorijos ar kitų dokumentų, susijusių su paciento gydymu, nuorašai, išrašai. Ši teisė ribojama tik įstatymų nustatyta tvarka.

37. Medicininių dokumentų kopijos teisėsaugos institucijoms išduodamos įstatymų nustatyta tvarka, gavus šių institucijų raštišką paklausimą.

 IX. LIGONINĖS ADMINISTRACIJOS, KLINIKINĖS DIAGNOSTIKOS, PSICHOSOCIALINĖS REABILITACIJOS, PSICHOLOGINIO KONSULTAVIMO IR PSICHOTERAPIJOS SKYRIŲ DARBO LAIKAS

38. Ligoninės darbuotojams, dirbantiems ne pamaininį darbą, yra nustatoma 5 dienų darbo savaitė su 2 poilsio dienomis (šeštadienis, sekmadienis).

39. Administracija dirba nuo 8.00 iki 16.45 val. Penktadienį dirba nuo 8.00 iki 15.30 val. Pietų pertrauka nuo 12.00 iki 12.30 val.

40. Ūkinis – aptarnaujantis personalas dirba nuo 8.00 iki 16.45 val. Penktadienį dirba nuo 8.00 iki 15.30 val. Pietų pertrauka nuo 12.00 iki 12.30 val.

 41. Klinikinės diagnostikos, psichosocialinės reabilitacijos, psichologinio konsultavimo ir psichoterapijos skyriai dirba nuo 8.00 val. Darbo pabaiga ir pietų pertrauka nurodoma darbo grafike.

**X. DARBŲ SAUGĄ REGLAMENTUOJANČIŲ AKTŲ NUOSTATAI**

42. Už darbų saugą atsako darbdavys.

43. Darbų saugą reglamentuoja darbuotojų saugos ir sveikatos ir sveikatos komiteto nuostatai.

**XI. PACIENTŲ TURIMŲ VERTYBIŲ IR DOKUMENTŲ SAUGOJIMO TVARKA**

44. Dirbiniai iš brangių metalų, brangūs protezai, pinigai, dokumentai bei kitos vertybės priimamos Priėmimo ir bendrosios psichiatrijos skyriuje. Pinigai, pagal nustatytą ligoninėje tvarką, įnešami į paciento sąskaitą banke, kitos vertybės saugomos pas skyriaus vyresniąją slaugos administratorę, paciento asmens tapatybę patvirtinantys dokumentai pas socialinį darbuotoją.

45. Pacientui laikant vertybes palatoje, ligoninės personalas už jų saugumą neatsako.

## XII. BAIGIAMOSIOS NUOSTATOS

46. Taisyklės skelbiamos viešai kiekviename ligoninės skyriuje, pacientams, personalui bei lankytojams prieinamose vietose ir ligoninės interneto tinklapyje adresu: www.rpl.lt

47. Pacientų teisių pažeidimas ir žalos sveikatai atlyginimas sprendžiamas įstatymų nustatyta tvarka.

48. Atsižvelgdami į skyrių specifiką, jų vadovai parengia, o ligoninės direktorius tvirtina skyrių vidaus tvarkos taisykles.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Katinauskienė

Viešosios ligoninės Rokiškio psichiatrijos ligoninės vidaus tvarkos taisyklių 1 priedas

**TEIKIAMOS PASLAUGOS**

 Rokiškio psichiatrijos ligoninė teikia antrinio lygio specializuotą stacionarinę pagalbą Lietuvos Respublikos gyventojams, sergantiems psichikos ligomis. Taip pat teismo nutartimi hospitalizuojami pacientai, įvykdę visuomenei pavojingas veikas.

 Teikiamos šios paslaugos:

1.Ligoninėje gydomi psichikos sutrikimai suaugusiems ir vaikams (organiniai ir simptominiai psichikos sutrikimai; psichikos ir elgesio sutrikimai, vartojant psichoaktyviąsias medžiagas, jų sukeltas psichozes, abstinencijos būsenos šizofrenija, šizofreniniai ir kliedesiniai sutrikimai, nuotaikos (afektiniai) sutrikimai, neuroziniai, stresiniai ir somotoforminiai sutrikimai, valgymo sutrikimai, suaugusio asmenybės ir elgesio sutrikimai, protinis atsilikimas).

1. Gydytojo paskyrimu atliekama:

2.1. Visų reikalingų specialistų konsultacijos.

2.2. Laboratoriniai tyrimai.

2.3. Diagnostiniai tyrimai.

2.4. Gydomosios ir reabilitacinės priemonės.

2.5. Psichoterapeuto konsultacijos.

2.6. Psichologinis pacientų ištyrimas ir esant reikalui psichologo konsultacija.

3. Psichosocialinė reabilitacija: vertinimo, konsultavimo, mokymo, pagalbos ir bendrosios sveikatos paslaugos (socialinis darbas ir užimtumo terapija).

4. Psichikos sveikatos slauga.

Teikiamos šios mokamos paslaugos:

1. VŠĮ Rokiškio psichiatrijos ligoninės pacientų trumpalaikės išvykos už ligoninės teritorijos ribų paslauga.

 2. Rašytinės informacijos teikimo paslauga

3. Medicininės apžiūros neblaivumui (girtumui) ir apsvaigimui nuo psichiką veikiančių medžiagų nustatyti paslauga.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Viešosios ligoninės Rokiškio psichiatrijos ligoninės vidaus tvarkos taisyklių 2 priedas

**PSICHIKOS IR ELGESIO SUTRIKIMŲ TURINTIEMS PACIENTAMS, HOSPITALIZUOTIEMS VŠĮ ROKIŠKIO PSICHIATRIJOS LIGONINĖJE, DRAUDŽIAMŲ TURĖTI DAIKTŲ SĄRAŠAS**

1. Psichikos ir elgesio sutrikimų turintiems pacientams (toliau – pacientas), draudžiami turėti daiktai:

1.1. ginklai, šaudmenys bei sprogmenys;

1.2. pinigai, brangiųjų metalų dirbiniai, vertybiniai popieriai;

1.3. transporto priemonės;

1.4. dūžtantys ir dūžtančių dalių turintys daiktai;

1.5. alkoholiniai gėrimai, kvepalai, odekolonai ir kiti gaminiai, kurių sudėtyje yra spirito;

1.6. gėrimai, turintys kofeino ir (ar) kodeino, ir (ar) taurino;

1.7. maisto produktai ir gėrimai ne gamintojo pakuotėse arba pažeistose gamintojo pakuotėse;

1.8. mielės;

1.9. technika:

1.9.1. turinti vaizdo ir (ar) garso įrašymo galimybę;

1.9.2. kuri be papildomų priedų gali jungtis prie bevielio interneto ir (ar) kitų nuotolinio ryšio tinklų (*Bluetooth* ir kt.);

1.9.3. yra ne gamyklinės komplektacijos;

1.9.4. kompiuteriai, spausdinimo mašinėlės, spausdintuvai, dauginimo ir kopijavimo aparatai;

1.10. vaistai, medicinos priemonės (prietaisai) bei maisto papildai, išskyrus paskirtus gydytojo;

1.11. aštriabriauniai ir (ar) smailūs daiktai (peiliai, skutimosi priemonės (išskyrus elektrines ir mechanines) ir kt.);

1.12. ūkinės ir buitinės paskirties daiktai bei sporto inventorius, kuriais galima smogti ir (ar) triuškinti ar smaugti (plaktukai, kūjai, svarmenys, pasipriešinimo gumos ir kt.);

1.13. cheminės medžiagos, išskyrus esančias kosmetikos gaminiuose;

1.14. fotoaparatai, fotomedžiagos;

1.15. dokumentai, išskyrus teisės aktų, skelbiamų Teisės aktų registre, tekstus, teismo nuosprendžių, sprendimų, nutarčių ir nutarimų nuorašus;

1.16. smurtinio ir (ar) erotinio pobūdžio ir (ar) mokomoji sporto ir kovinė tekstinė, vaizdinė ir (ar) garsinė medžiaga;

1.17. degtukai ir kiti daiktai, kuriais galima sukelti ugnį.

2. Atsižvelgdamas į paciento psichikos būklę, gydytojas psichiatras ir gydytojas vaikų ir paauglių psichiatras gali priimti sprendimą, kad pacientui draudžiama turėti ir kitus daiktus. Apie šį sprendimą ir jo priežastis ir papildomus pacientui draudžiamus turėti daiktus nurodoma paciento medicinos dokumentuose.

**––––––––––––––––––––––––**